Meddelelse om indledning af en fremskyndet fornyet undersøgelse af Rådets forordning (EF) nr. 1599/1999 om indførelse af en endelig udligningstold på importen af tråd af rustfrit stål af diameter 1 mm og derover med oprindelse i Indien

(2002/C 175/03)

Kommissionen har modtaget en anmodning om en fremskyndet fornyet undersøgelse i henhold til artikel 20 i Rådets forordning (EF) nr. 2026/97(1), i det følgende benævnt "grundforordningen", af importen af tråd af rustfrit stål af diameter 1 mm og derover med oprindelse i Indien, der er pålagt en endelig udligningstold indført ved Rådets forordning (EF) nr. 1599/1999(2), senest ændret ved Rådets forordning (EF) nr. 164/2002(3).

1. Anmodning om en fornyet undersøgelse

Anmodningen er indgivet af en eksporterende producent i Indien, Garg Sales Co. PVT Ltd, i det følgende benævnt "ansøgeren".

2. Vare

Den pågældende vare er tråd af rustfrit stål af diameter 1 mm og derover, med indhold af nikkel på 2,5 vægtprocent og derover, med undtagelse af tråd med indhold af nikkel på 28 vægtprocent og derover, men ikke over 31 vægtprocent, og af chrom på 20 vægtprocent og derover, men ikke over 22 vægtprocent, i det følgende benævnt "den pågældende vare", i øjeblikket henhørende under KN-kode ex 7223 00 19. Denne kode angives kun til orientering.

3. Gældende foranstaltninger

Den gældende foranstaltning er en endelig udligningstold, der er indført ved Rådets forordning (EF) nr. 1599/1999, i henhold til hvilken import i Fællesskabet af tråd af rustfrit stål af diameter 1 mm og derover med oprindelse i Indien, også tråd fremstillet af ansøgeren, pålægges en endelig udligningstold på 48,8 % med undtagelse af visse selskaber, der er specifikt nævnt, og som pålægges individuelle toldsatser.

4. Begrundelse for den fornyede undersøgelse

Ansøgeren hævder, at han ikke blev undersøgt i den undersøgelsesperiode, som udligningsforanstaltningen bygger på, dvs. perioden 1. april 1997 til 31. marts 1998, i det følgende benævnt "den oprindelige undersøgelsesperiode", af andre grunde end nægtelse af samarbejde. Ansøgeren hævder, at han ikke eksporterede den pågældende vare til Fællesskabet i den oprindelige undersøgelsesperiode, og at han ikke er forbundet med nogen af de eksporterende producenter af den vare, der er genstand for den gældende foranstaltning.

Ansøgeren hævder, at han er begyndt at eksportere den pågældende vare til Fællesskabet efter udløbet af den oprindelige undersøgelsesperiode. På basis af det ovenfor anførte har han anmodet om, at der for hans vedkommende fastsættes en individuel toldsats.

5. Procedure

Producenter i Fællesskabet, der vides at være berørt af sagen, er blevet underrettet om den ovennævnte anmodning og har fået lejlighed til at fremsætte bemærkninger.

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at indlede en fremskyndet undersøgelse, og den indleder derfor en sådan undersøgelse i henhold til artikel 20 i grundforordningen.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende et spørgeskema til ansøgeren.

b) Indsamling af oplysninger og afholdelse af høringer

Alle interesserede parter anmodes om, forudsat at de kan bevise, at de sandsynligvis vil blive berørt af resultaterne af undersøgelsen, at tilkendegive deres synspunkter skriftligt og indsende besvarelsen af spørgeskemaet, der er nævnt i punkt 5a) i denne meddelelse, eller alle andre oplysninger, der skal tages hensyn til i forbindelse med undersøgelsen. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6a).

Kommissionen kan desuden høre interesserede parter, forudsat at de indgiver en anmodning, hvoraf det fremgår, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6b).

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indsende den besvarelse af spørgeskemaet, der er nævnt i punkt 5a) i denne meddelelse, eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor: J-79 - 05/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 288 af 21.10.1997, s. 1.

(2) EFT L 189 af 22.7.1999, s. 1.

(3) EFT L 30 af 31.1.2002, s. 9.